Аҡташ (аҡ + таш) 1795 йылда 28 йорттан торған, шул иҫәптән 22 йорт аҫаба 103 башҡорт, 2 йортта 14 керҙәш башҡорт, 4 йортта 32 милләтен күрһәтмәгән типтәр  йәшәгән. Типтәрҙәрҙе 1708 һәм 1784 йылдарҙа Бишыуыл-Табын улусы аҫаба башҡорттары индергән. 1850 йылда 34 йортта 179 башҡорт  йәшәгән. Был ихаталарҙың алтауһы күп ҡатынлы ғаилә. 1834 йылда 116 ир-ат иҫәпләнгән. 1865 йылда Минзәлә өйәҙе Ҡаташ-Ҡаран ауылынан 20 башҡорт ошо ауылға күсеп килә. 1906 йылда бөтә халҡы 665 ир-аттан һәм 660 ҡатын-ҡыҙҙан торған, 255 йортта йәшәгән. Ул ваҡытта ауылда 2 мәсет һәм мәҙрәсә була. 1920 йылғы халыҡ иҫәбен алыуҙа 256 йортта йәшәгән 673 ир-егет һәм 696 ҡатын-ҡыҙ теркәлә.